देश में कोरोना वायरस के संक्रमण के बीच चक्रवाती तूफान ने पिछले महीने पश्चिम बंगाल और ओडिशा में भारी तबाही मचाई गयी थी। जिसके बाद अब गुजरात और महाराष्ट्र में निसर्ग चक्रवाती तूफ़ान तबाही मचाने के लिए आगे बढ़ रहा है. भारतीय मौसम विभाग की मानें तो तीन जून को चक्रवाती तूफान निसर्ग महाराष्ट्र के रायगढ़ जिले में हरिहरेश्वर और दमन के बीच, उत्तर महाराष्ट्र और दक्षिण गुजरात के समुद्र तट से टकरा कर आम जनजीवन को प्रभावित कर सकता है.
3 जून तक टकराने की संभावना
मौसम विभाग के अनुसार अरब सागर में बने निम्न दवाब के क्षेत्र के कारण अगले 24 घंटे में चक्रवात बनने की संभावना है. निसर्ग चक्रवात धीरे-धीरे उत्तर की ओर बढ़ेगा. उत्तर-उत्तर-पूर्व की ओर बढ़ने के बाद हरिहरेश्वर (रायगढ़, महाराष्ट्र) और दमन के बीच उत्तर महाराष्ट्र और दक्षिण गुजरात के तटों से 3 जून की शाम या रात तक इसके टकराने की संभावना है. हरिहरेश्वर शहर की स्थिति पर नजर डालें तो ये मुंबई और पुणे दोनों से 200 किलोमीटर की दूरी पर जबकि दमन से 360 किलोमीटर की दूरी पर है.
तूफान 'निसर्ग' से मद्देनजर अलर्ट जारी
महाराष्ट्र सरकार ने चक्रवाती तूफान 'निसर्ग' से मद्देनजर मुंबई और आस पास के जिलों के लिए सोमवार को अलर्ट जारी किया. तूफान के तीन जून को राज्य के तट पर पहुंचने की आशंका है. राज्य के मुख्यमंत्री कार्यालय ने बताया कि केंद्रीय गृह मंत्री अमित शाह ने मुख्यमंत्री उद्धव ठाकरे से वीडियो कॉन्फ्रेंसे के जरिए बात की और किसी भी स्थिति से निपटने में राज्य की तैयारियों का जायजा लिया.
एनडीआरएफ की टीम संवेदनशील जिलों में तैनात
महाराष्ट्र सरकार के अधिकारियों ने बताया कि राष्ट्रीय आपदा मोचन बल (एनडीआरएफ) की दस इकाइयों को संवेदनशील जिलों में तैनात गया है, जबकि छह अन्य को तैयार रहने को कहा गया है. यह सुनिश्चित करने के लिए कदम उठाए जा रहे हैं कि ऐसे वक्त में बिजली आपूर्ति बिल्कुल बाधित नहीं हो जब राज्य कोरोना वायरस संकट से जूझ रहा है और विभिन्न अस्पतालों में हजारों मरीजों का इलाज चल रहा है. तटीय पालघर और रायगढ़ जिलों में स्थित रासायनिक और परमाणु ऊर्जा संयंत्रों की सुरक्षा के लिए पर्याप्त एहतियात बरती जा रही है.
हालात से निपटने की तैयारियों का जायजा
महाराष्ट्र के मुख्यमंत्री उद्धव ठाकरे ने एक बयान में कहा कि अरब सागर में विकसित हो रहे चक्रवाती तूफान के मद्देनजर मुंबई शहर, मुंबई उपनगरीय जिले, ठाणे, पालघर, रायगढ़, रत्नागिरी और सिंधुदुर्ग जिलों में अलर्ट जारी किया गया है. इधर, अमित शाह के दफ्तर से ट्वीट कर बताया गया कि गृह मंत्री ने राष्ट्रीय आपदा प्रबंधन प्राधिकरण (एनडीएमए), एनडीआरएफ, आइएमडी और कोस्ट गार्ड के वरिष्ठ अधिकारियों के साथ बैठक की और चक्रवात से पैदा होने वाले हालात से निपटने की तैयारियों का जायजा लिया.